Eelnõu 19.01.2023

Esitaja: haridus- ja noorsookomisjon

Ettekandja: komisjoni esimees Sigrid Mark



**KANEPI VALLAVOLIKOGU**

**MÄÄRUS**

Kanepi 19.01.2023 nr 1-2/

**Kanepi Vallavolikogu 20.03.2018 määruse nr 17 „Kanepi valla tunnustuse avaldamise kord“ muutmine**

Määrus kehtestatakse kohaliku omavalitsuse korralduse seaduse § 14 lõike 1 ja Kanepi Vallavolikogu 20.03.2018 määruse nr 16 „Kanepi valla põhimäärus“ § 6 alusel.

**§ 1. Kanepi Vallavolikogu 20.03.2018 määruses nr 17 „Kanepi valla tunnustuse avaldamise kord“ tehakse järgmised muudatused:**

**1)** § 2 lg 2 täiendatakse punktiga 7 järgmises sõnastuses:

„7) aasta haridusasutuse töötaja.“

**2)** § 3 lg 4 muudetakse ja sõnastatakse see järgmiselt:

„(4) Aukodaniku aunimetuse andmise ettepaneku esitamise õigus on kõikidel isikutel.“

**3)** § 3 lg 9, § 4 lg 10 ja § 5 lg 6 tunnistatakse kehtetuks.

**4)** § 4 lg 1 muudetakse ja sõnastatakse see järgmiselt:

„(1) Kanepi valla aunimetuse andmise eesmärk on avaldada avalikku tunnustust füüsilisele või juriidilisele isikule, ühingule või seltsingule, kes on oma tööalase või isikliku tegevusega aasta jooksul eriliselt silma paistnud Kanepi valla arendamisel, tõstnud paikkonna mainet ja tuntust.“

**5)** § 4 lg 2 tunnistatakse kehtetuks.

**6)** § 4 lg 4 muudetakse ja sõnastatakse see järgmiselt:

„(4) Aunimetus antakse üks kord aastas ühele või mitmele igas eelnimetatud kategoorias esitatud kandidaadile. Aunimetus võidakse jätta välja andmata nõuetele vastavate kandidaatide puudumisel.“

**7)** § 4 lg 5 muudetakse ja sõnastatakse see järgmiselt:

„(5) Aunimetuse andmise ettepaneku esitamise õigus on kõikidel Kanepi valla isikutel.“

**8)** § 7 lg 3 täiendatakse punktiga 7 järgmises sõnastuses:

„7) aasta haridusasutuse töötaja, mis omistatakse isikule, kellel on õppeaastal tähelepanuväärsed töötulemused haridusasutuses ning kes oma tegevusega toetavad õpilasi/lapsi ja õpetajaid, haridusasutuse arengut ja uute ideede elluviimist.“

**§ 2. Määruse rakendamine**

Määrus jõustub kolmandal päeval pärast Riigi Teatajas avaldamist.

### Piret Rammul

### volikogu esimees

**SELETUSKIRI**

Kanepi Vallavolikogu määruse eelnõule

**Kanepi valla tunnustuste avaldamise kord**

Kohaliku omavalitsuse korralduse seaduse § 6 lõike 3 punkti 2 kohaselt korraldab omavalitsusüksus neid kohaliku elu küsimusi mis ei ole seadusega antud kellegi teise otsustada ja korraldada. Sama seaduse § 14 lõike 1 kohaselt võib omavalitsusüksusel olla oma lipp, vapp, aumärgid, ametirahad, aunimetused ja muu sümboolika. Kanepi valla põhimääruse § 6 kohaselt kehtestab volikogu valla tunnustuste avaldamise korra.

Eelnõu on algatatud volikogu haridus- ja noorsookomisjoni 11.10.2022 koosolekul, täiendav arutelu ja ettepanekute esitamine toimus15.11.2022 koosolekul. Eelnõuga on tutvunud ning omapoolse seisukoha esitanud volikogu kultuuri- ja spordikomisjon 14.12.2022 toimunud koosolekul.

Eelnõuga esitatakse järgmised muudatusettepanekud.

1. § 2 lõikes 2 täiendatakse haridustöötajate tunnustuste liike tunnustusega „aasta haridusasutuse töötaja“. Ettepaneku esitas haridus- ja noorsookomisjon tulenevalt iga-aastasel tunnustustettepanekute läbivaatamisel tekkinud arutelust. Haridustöötajate tunnustuste avaldamiseks esitatakse ettepanekuid aktiivselt. Kehtiva määruse tunnustuste liikide hulgas puudub kategooria, mis võimaldaks tunnustada haridusasutused töötavat isikut, kes samas ei ole haridustöötajad. Tunnustust väärivaid haridusasutuse töötajaid aga leidub meie vallas küll.

2. § 3 lõiget 4 ja § 4 lõiget 5 muudetakse ja jäetakse välja tingimus, et aunimetuse ettepaneku esitamise õigus on vaid Kanepi valla elanikel. Edaspidi võib ettepaneku tunnustamiseks esitada iga isik, sõltumata tema elukohast.

3. § 3 lõige 9, § 4 lg 10 ja § 5 lg 6 kohaselt registreeritakse aunimetused ja tänukirjad Kanepi valla auraamatus. Lõiked tunnistatakse kehtetuks, aunimetused märgitakse valla veebilehel ja eraldi auraamatut ei peeta. Valla veebilehel on ülevaade antud aunimetustes kättesaadav kõikidele huvilistele, eraldi araamatu pidamine ei ole vajalik.

4. § 4 lõiget 1 täiendatakse täpsustusega, et aunimetuse saaja on aasta jooksul eriliselt silma paistnud Kanepi valla arendamisel. Senises sõnastuses puudub viide vallale.

5. § 4 lõige 2 sõnastuses „Aunimetus antakse Kanepi valla kodanikule“, tunnistatakse kehtetuks. Praktikas on tunnustust väärivate nominentidena esitatud isikuid, kelle elukoht ei ole registreeritud Kanepi vallas, kuid kes oma tegevusega panustavad Kanepi valla arengusse ja/või edendavad valla mainet.

6. § 4 lõiget 4 muudetakse ja täiendatakse võimalusega tunnustada enam kui ühte aunimetuse kategoorias esitatud isikut. Praktikas oleme silmitsi seisnud olukorraga, kus kategoorias on esitatud enam kui üks tunnustust vääriv isik. Kuna aunimetused hõlmavad aasta tegevusi, siis ei saa tunnustamist ka järgmisse aastasse lükata.

7. § 7 lõike 3 punktis 7 selgitatakse aasta haridusasutuse töötaja tunnustuse sisu. Aasta haridusasutuse töötaja tunnustus omistatakse isikule, kellel on õppeaastal tähelepanuväärsed töötulemused haridusasutuses ning kes oma tegevusega toetavad õpilasi/lapsi ja õpetajaid, haridusasutuse arengut ja uute ideede elluviimist.

Eelnõuga kaasnevad eelarvelised muudatused. Haridustöötaja tunnustusega kaasneb rahaline preemia 100 eurot. Kuna tunnustus antakse kord aastas ühele isikule, ei kaasne sellega märkimisväärset eelarvelist muutust.

Määruse vastu võtmiseks on vajalik volikogu poolthäälte enamus.

Määrus jõustub kolmandal päeval peale Riigi Teatajas avaldamist.

Eelnõu koostas

Katrin Slungin

vallasekretär